સાઉદી અરેબિયા પર વિશાળ રાજવી પરિવારની પકડ છે, પણ તેમાંય હાલમાં ફેરફારો થયા છે. થોડી ઉદાર એવી નવી પેઢીના હાથમાં શાસન આવ્યું છે. તેથી જાહેરાત થઈ છે કે 2018ના વર્ષમાં કાર ડ્રાઇવિંગની છૂટ મળી જશે. અનાલ અલ શરીફ નામની યુવતીની ધરપકડ 2011માં થઈ હતી. તેણે આ નિયમ ભંગ કરીને ધરપકડ વહોરી લીધી હતી. સોશિયલ મીડિયામાં પણ મનાલ સક્રિય હતી તેથી આ મામલો ચગ્યો હતો. તેણે આ નવો નિયમ જાહેર થયો અને છૂટ મળી તે પછી ઓનલાઇન ખુશી વ્યક્ત કરતાં લખ્યું કે સાઉદી અરેબિયા બદલાઇ જશે. એક એક જળબિંદુથી જ વરસાદ વરસે છે. મનાલને આશા છે તેવી આશા અનેક આરબ યુવતીઓને પણ છે. ક્રૂડને કારણે સમૃદ્ધિ આવી છે, પણ તેને જાહેરમાં માણી શકાતી નથી. પોતાના દરિયાકિનારે બિકીની પહેરીને ફરી શકાય નહીં. તેથી યુરોપ અને અમેરિકાના બીચ પર બિકીનીમાં ફરવા જવા માટે લાખો ડોલર ખર્ચાતા રહ્યાં છે. જોકે કાળજી એટલી લેવાની કે તેની તસવીરો લીક ના થાય. ભવિષ્યમાં એવી ચિંતા પણ ના કરવી પડે અને આરબ દેશોમાં નિયમોમાં ફેરફાર કરીને વધારે સામાજિક મોકળાશ આવશે તેવી આશા નવી પેઢીને છે.